ট্রাম্পের বিচারে ১২ সদস্যের জুরি গঠন
যুক্তরাষ্ট্রে নিউ ইয়র্কের ম্যানহাটন আদালতে সাবেক প্রেসিডেন্ট ডোনাল্ড ট্রাম্পের ঐতিহাসিক ফৌজদারি মামলার বিচারকাজ পরিচালনায় পূর্ণ ১২ সদস্যের জুরি গঠন করা হয়েছে।২০১৬ সালে মার্কিন প্রেসিডেন্ট নির্বাচনের আগে দিয়ে সম্পর্কের বিষয়ে মুখ না খুলতে সাবেক পর্নো তারকা স্টর্মি ড্যানিয়েলসকে দেওয়া ঘুষের এ মামলায় ট্রাম্প দোষী নাকি নির্দোষ- সেটিই আগামী কয়েক সপ্তাহে মূল্যায়ন করে দেখবে এই জুরি।ট্রাম্পই প্রথম কোনও সাবেক মার্কিন প্রেসিডেন্ট, যিনি ফৌজদারি মামলায় বিচারের মুখোমুখি হয়েছেন। প্রেসিডেন্ট নির্বাচনের প্রচারের মধ্যেই এ মামলায় ট্রাম্পের বিচার চলবে।বিচারের জন্য জুরি সদস্যদের বাছাই করেছেন বাদী ও রাষ্ট্রপক্ষের আইনজীবীরা। এই জুরিদের ৭ জন পুরুষ এবং ৫ জন নারী। তবে বিকল্প জুরি সদস্য বাছাইয়ের কাজ এখনও বাকি।১২ সদস্যের পূর্ণ জুরি বাছাইয়ের কাজ শুরু হয়েছিল গত সোমবার। বৃহস্পতিবার জুরি গঠন হয়ে যাওয়ার পর মামলা তদারককারী বিচারপতি জুয়ান মার্চান বলেন, “আমরা আমাদের জুরি পেয়ে গেছি। আগামী সোমবারেই প্রাথমিক আইনি যুক্তিতর্ক শুনতে পারে আদালত।”জুরি গঠনের আগে দুজন জুরি শপথ নেওয়ার পরও সরে দাঁড়ান। পক্ষপাতহীনভাবে সুষ্ঠু বিচার করতে পারা নিয়ে সংশয় প্রকাশ করায় বিচারপতি তাদেরকে সরিয়ে দিয়েছিলেন। এতে কেউ কেউ মনে করছিলেন, জুরি বাছাইয়ে কয়েক সপ্তাহ লেগে যেতে পারে। কিন্তু ট্রাম্পের আইনজীবী দল তেমন চ্যালেঞ্জ জানাতে না পারায় দ্রুতই জুরি গঠন হয়ে গেছে।ডেমোক্র্যাট অধ্যুষিত ম্যানহাটনে রিপাবলিকান দলীয় ট্রাম্পের বিচার নিরপেক্ষভাবে করতে পারা নিয়ে সংশয় প্রকাশ করার কারণে প্রথমদিকে বাছাই হওয়া ১৯৬ জুরি সদস্যের প্রায় অর্ধেকই বাদ পড়ে যান। আবার কেউ কেউ ভয়ভীতির শিকার হতে পারেন বলে বোধ করার কারণেও সরে দাঁড়ান।এ পরিস্থিতিতে নিরপেক্ষ এবং কাজ করতে ইচ্ছুক-এমন জুরি বাছাই চলতে থাকে এবং নতুন করে জুরি হতে পারেন এমন ৯৬ জনকে আদালতকক্ষে আনা হয়। তাদের ৭ জন বিচারকের সামনে জুরি হিসাবে শপথ নেন। বাড়তি একজন বিকল্প হিসাবে শপথ নেন। শপথ নেওয়া ওই ৭ জুরির মধ্য থেকেই ২ জনকে বৃহস্পতিবার সকালে সরিয়ে দিয়েছিলেন বিচারপতি। এরপর আবারও ৯৬ জনের মধ্য থেকে শুরু হয় বাছাই। শেষ পর্যন্ত চলে যাওয়া দুইজন জুরির স্থলাভিষিক্ত হন নতুন দুইজন। তাদের সঙ্গে আরও ৫ জন শপথ নিলে পূর্ণ ১২ সদস্যের জুরি গঠন হয়।বিকল্প একজন জুরি আগেই শপথ নিয়েছিলেন। আর এর সঙ্গে স্ট্যান্ডবাই হিসাবে রাখার জন্য আরও ৫ জন জুরি বাছাইয়ের কাজ শুক্রবারও চলছে।ট্রাম্পের বিরুদ্ধে অভিযোগ, তার সঙ্গে যৌন সম্পর্কের বিষয়ে মুখ না খুলতে ২০১৬ সালে মার্কিন প্রেসিডেন্ট নির্বাচনের সময় সাবেক পর্নো তারকা স্টর্মি ড্যানিয়েলসকে প্রায় এক লাখ ৩০ হাজার ডলার ঘুষ দিয়েছিলেন ট্রাম্পের তৎকালীন আইনজীবী মাইকেল কোহেন।তাছাড়া, এই অর্থ দেওয়ার বিষয়টি গোপন রাখতে ট্রাম্প তার ব্যবসায়িক রেকর্ডেও জালিয়াতির আশ্রয় নিয়েছিলেন বলে অভিযোগ আছে। ব্যবসায়িক রেকর্ডে জালিয়াতি নিয়ে ট্রাম্পের বিরুদ্ধে মোট ৩৪টি অভিযোগ আনা হয়েছে। এ সব অভিযোগেই ট্রাম্প দোষ অস্বীকার করেছেন। আগামী ৫ নভেম্বরে অনুষ্ঠেয় মার্কিন প্রেসিডেন্ট নির্বাচনে ডেমোক্র্যাট প্রেসিডেন্ট জো বাইডেনের বিরুদ্ধে রিপাবলিকান পার্টির সম্ভাব্য প্রার্থী ট্রাম্প এ মামলাকে ‘রাজনৈতিক’ উদ্দেশ্যপ্রণোদিত বলে আসছেন।অভিযোগগুলোতে দোষী সাব্যস্ত হলে ট্রাম্পের সর্বোচ্চ ১ বছর চার মাস থেকে ৪ বছরের কারাদণ্ড হতে পারে। তবে ফৌজদারি মামলায় ট্রাম্প দোষী সাব্যস্তই হোন বা তার কারাদণ্ড যা-ই হোক না কেন- তাতে তার প্রেসিডেন্ট পদের যোগ্যতায় কোনও প্রভাব পড়বে না। বরং ট্রাম্প জেলে থেকে কিংবা গৃহবন্দি থেকেও প্রেসিডেন্ট পদে শপথ নিতে পারবেন, যদি দোষী সাব্যস্ত হওয়া কিংবা সাজা পাওয়ার পরও তিনি নির্বাচনে জয় পান।সূত্র: বিবিসি/রয়টার্স।

সম্পর্কের বিষয়ে মুখ না খুলতে সাবেক পর্নো তারকাকে দেওয়া ঘুষের মামলায় সাবেক এই মার্কিন প্রেসিডেন্ট দোষী নাকি নির্দোষ- সেটিই মূল্যায়ন করে দেখবে এই জুরি।